title: Decizia Comisiei din 16 mai 2006 de constituire a unui grup de experți privind mobilitatea clienților în materie de conturi bancare

text:
Anunţ juridic important

|

32006D0355

Official Journal L 132 , 19/05/2006 P. 0037 - 0038

		20060516Decizia Comisieidin 16 mai 2006de constituire a unui grup de experți privind mobilitatea clienților în materie de conturi bancare(2006/355/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,întrucât:(1) Articolul 3 din Tratatul de instituire a Comunității Europene atribuie acesteia misiunea de a crea o piață internă caracterizată prin eliminarea între statele membre a obstacolelor care stau în calea liberei circulații a mărfurilor, persoanelor, serviciilor și capitalurilor.(2) Comisia dorește să identifice obstacolele juridice, de reglementare, administrative și de orice altă natură din calea mobilității clienților în materie de conturi bancare și să fie consiliată în privința modurilor de a combate aceste obstacole.(3) Cartea albă "Politica serviciilor financiare 2005-2010" [1] prevede constituirea unui grup de experți privind mobilitatea clienților în ceea ce privește conturile bancare.(4) Grupul trebuie să fie alcătuit din persoane având experiență și competențe în domeniul mobilității clienților în materie de conturi bancare.(5) Prin urmare, ar trebui să se constituie un grup de experți privind mobilitatea clienților în materie de conturi bancare și să definească mandatul și compoziția acestuia,DECIDE:Articolul 1Grupul de experți privind mobilitatea clienților [2] în materie de conturi bancare, denumit în continuare "grupul", este instituit de către Comisie.Articolul 2MisiuneGrupul are următoarea misiune:- să identifice obstacolele din actele cu putere de lege și actele administrative și de orice altă natură din calea mobilității clienților în materie de conturi bancare. Grupul ar trebui să identifice, în special, orice obstacol din calea deschiderii unui cont bancar transfrontalier, precum și din calea transferării unui cont bancar de la o bancă la alta, atât în interiorul unui stat membru, cât și dintr-un stat membru în altul (de exemplu: costurile deschiderii, întreținerii și închiderii unui cont, costurile directe legate de transferul unui cont de la o bancă la alta etc.);- să furnizeze Comisiei avize privind modalitatea de a combate obstacolele astfel identificate;- să examineze oportunitatea proiectării unui cont bancar de tip opțional la nivel european;- să publice un raport care să conțină concluziile și avizele sale.Articolul 3Componența — Numirea(1) Comisia numește membrii grupului din rândul experților având competențe în domeniul aflat sub incidența mandatului grupului, pe baza:- propunerilor din partea asociațiilor europene sau naționale, care reprezintă clienții și întreprinderile din sectorul serviciilor financiare și care au răspuns la invitația de manifestare a interesului;- răspunsurilor persoanelor provenind din mediul universitar la invitația de manifestare a interesului.(2) Grupul cuprinde maximum 20 de membri.(3) Se aplică următoarele dispoziții:- membrii propuși de către asociațiile europene sau naționale, care reprezintă clienții și întreprinderile din sectorul serviciilor financiare se numesc ca reprezentanți ai părților interesate;- membrii proveniți din mediul universitar sunt numiți cu titlu personal;- mandatul membrilor grupului începe de la prima reuniune a grupului și expiră odată cu publicarea raportului, la 1 mai 2007 cel târziu. Membrii grupului rămân în funcție până la înlocuire sau până la expirarea mandatului;- membrii care nu mai sunt în măsură să contribuie în mod eficient la lucrările grupului, care își prezintă demisia sau care nu respectă condițiile enunțate la prima, a doua sau a treia liniuță din prezentul alineat sau la articolul 287 din Tratatul de instituire a Comunității Europene pot fi înlocuiți pentru perioada rămasă din mandatul lor;- numele membrilor se publică pe site-ul Internet al Direcției Generale Piața Internă și Servicii. Numele membrilor se colectează, se prelucrează și se publică în conformitate cu dispozițiile Regulamentului (CE) nr. 45/2001 privind protecția persoanelor fizice cu privire la prelucrarea datelor cu caracter personal;- membrii numiți cu titlu personal scriu în fiecare an o declarație prin care se angajează să acționeze în serviciul interesului public precum și o declarație care indică lipsa sau existența oricărui interes care le-ar putea afecta obiectivitatea.Articolul 4Funcționarea(1) Grupul este prezidat de către Comisie.(2) În acord cu Comisia, se pot institui subgrupuri pentru examinarea problemelor specifice pe baza unui mandat definit de către grup; subgrupurile se dizolvă de îndată ce acest mandat este îndeplinit.(3) Președintele poate invita observatori având competență specială într-un anumit subiect înscris pe ordinea de zi pentru a participa la lucrările grupului sau ale subgrupului, atunci când acest lucru se dovedește util și/sau necesar.(4) Informațiile obținute în cadrul participării la lucrările grupului sau ale subgrupului nu pot fi divulgate în cazul în care Comisia precizează că acestea se referă la probleme confidențiale.(5) Grupul și subgrupurile acestuia se reunesc în mod obișnuit într-unul din locurile în care își au sediul Comisia și serviciile sale, în conformitate cu procedurile și calendarul stabilit de aceasta. Secretariatul este asigurat de serviciile Comisiei. Funcționarii Comisiei care sunt interesați de lucrările în cauză pot participa la ședințele grupului și ale subgrupurilor acestuia.(6) Grupul își adoptă regulamentul de procedură pe baza regulamentului standard de procedură adoptat de Comisie [3].(7) Serviciile Comisiei pot publica pe site-ul Internet al Direcției Generale Piața Internă și Servicii, în limba de origine a documentului în cauză, orice rezumat, concluzie, concluzie parțială sau document de lucru al grupului.Articolul 5Cheltuielile de ședință(1) Comisia rambursează cheltuielile de călătorie și șederea pentru membrii și observatorii din cadrul activităților de grup, în conformitate cu dispozițiile în vigoare în cadrul Comisiei. Membrii nu sunt remunerați pentru serviciile prestate.(2) Cheltuielile de ședință se rambursează în limita alocărilor disponibile către serviciile în cauză în cadrul procedurii anuale de alocare a resurselor.Articolul 6Intrarea în vigoarePrezenta decizie intră în vigoare la data adoptării de către Comisie. Decizia se publică în Jurnalul Oficial al Uniunii Europene.Adoptată la Bruxelles, 16 mai 2006.Pentru ComisieCharlie McCreevyMembru al Comisiei[1] COM(2005) 629 final.[2] În sensul prezentei decizii, termenul "clienți" desemnează consumatorii individuali și IMM-urile.[3] Anexa III la documentul SEC(2005) 1004.--------------------------------------------------


title: Decizia 2014/486/PESC a Consiliului din 22 iulie 2014 privind misiunea Uniunii Europene de consiliere pentru reforma sectorului securității civile în Ucraina (EUAM Ucraina)

text:
               23.7.2014

               RO

               Jurnalul Oficial al Uniunii Europene

               L 217/42

         DECIZIA 2014/486/PESC A CONSILIULUI
   din 22 iulie 2014
   privind misiunea Uniunii Europene de consiliere pentru reforma sectorului securității civile în Ucraina (EUAM Ucraina)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 14 aprilie 2014, Consiliul și-a exprimat disponibilitatea de a asista Ucraina în domeniul reformei sectorului securității civile, al sprijinului poliției și al statului de drept și de a elabora un cadru politic de abordare a crizelor în Ucraina, cu examinarea tuturor opțiunilor, inclusiv prin intermediul unei eventuale misiuni în cadrul politicii de securitate și apărare comune (PSAC).

               (2)

               La 8 mai 2014, ministrul afacerilor externe al Ucrainei a trimis Înaltului Reprezentant al Uniunii pentru afaceri externe și politica de securitate (ÎR) o scrisoare prin care și-a exprimat interesul pentru desfășurarea unei misiuni PSAC în Ucraina.

               (3)

               La 12 mai 2014, Consiliul și-a reafirmat disponibilitatea de a asista Ucraina în domeniul reformei sectorului securității civile, a salutat cadrul politic de abordare a crizelor în Ucraina și i-a solicitat Serviciului European de Acțiune Externă (SEAE) să elaboreze un concept de gestionare a crizelor pentru o posibilă misiune PSAC civilă. Consiliul a subliniat de asemenea importanța coordonării și complementarității cu Organizația pentru Securitate și Cooperare în Europa (OSCE) și cu alți actori internaționali.

               (4)

               La 23 iunie 2014, Consiliul a aprobat conceptul de gestionare a crizelor privind o posibilă acțiune în cadrul PSAC în sprijinul reformei sectorului securității civile.

               (5)

               La 11 iulie 2014, ministrul de externe ucrainean a trimis ÎR o scrisoare de acceptare a desfășurării unei misiuni PSAC.

               (6)

               EUAM Ucraina se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din Tratatul privind Uniunea Europeană (TUE),

         ADOPTĂ PREZENTA DECIZIE:
   Articolul 1
   Misiune
   Uniunea instituie o misiune de consiliere pentru reforma sectorului securității civile în Ucraina (EUAM Ucraina) pentru a asista Ucraina în domeniul reformei sectorului securității civile, inclusiv a poliției și a statului de drept.
   Articolul 2
   Mandat
   (1)   Pentru a sprijini angajamentele Ucrainei în domeniul reformei sectorului securității, misiunea PSAC civilă neexecutivă îndrumă și consiliază organismele relevante din Ucraina în elaborarea unor strategii de securitate reînnoite și în punerea în aplicare subsecventă a eforturilor de reformă relevante, cuprinzătoare și coerente, în vederea:

               —

               creării unui cadru conceptual pentru planificarea și punerea în aplicare a unor reforme care să conducă la servicii de securitate durabile, capabile să asigure statul de drept, într-o manieră care să contribuie la consolidarea legitimității lor și la creșterea încrederii populației, cu respectarea deplină a drepturilor omului și în concordanță cu procesul de reformă constituțională;

               —

               reorganizării și restructurării serviciilor de securitate într-un mod care să permită recuperarea controlului și a responsabilității asupra acestora.

         Pentru a-și atinge obiectivele, EUAM Ucraina acționează în conformitate cu parametrii stabiliți în conceptul de gestionare a crizelor aprobat de Consiliu la 23 iunie 2014 și în documentele de planificare operațională.
   (2)   În cadrul mandatului său inițial, misiunea asistă în cadrul unui proces amplu de planificare a reformei sectorului securității civile, susținând pregătirea și implementarea rapide a măsurilor de reformă.
   Articolul 3
   Lanțul de comandă și structura
   (1)   EUAM Ucraina dispune de un lanț de comandă unificat pentru operațiile de gestionare a crizelor.
   (2)   EUAM Ucraina își are cartierul general în Kyiv.
   (3)   EUAM Ucraina este structurată în conformitate cu documentele sale de planificare.
   Articolul 4
   Planificarea și lansarea EUAM Ucraina
   (1)   Misiunea este lansată printr-o decizie a Consiliului la data recomandată de comandantul operației civile EUAM Ucraina de îndată ce aceasta din urmă a atins capacitatea sa operațională inițială.
   (2)   Echipa de bază a EUAM Ucraina are ca atribuții pregătirea instalării misiunii, în ceea ce privește logistica, infrastructura și securitatea, și furnizarea contribuției necesare pentru elaborarea documentelor de planificare operaționale, precum și celei de a doua fișe de impact bugetar.
   Articolul 5
   Comandantul operației civile
   (1)   Directorul Capacității civile de planificare și conducere (CPCC) este comandantul operației civile EUAM Ucraina. CPCC este pusă la dispoziția comandantului operației civile pentru planificarea și conducerea EUAM Ucraina.
   (2)   Comandantul operației civile exercită comanda și controlul EUAM Ucraina, sub controlul politic și conducerea strategică a Comitetului politic și de securitate (COPS) și sub autoritatea generală a ÎR.
   (3)   Comandantul operației civile asigură, în ceea ce privește conducerea operațiilor, punerea în aplicare corespunzătoare și eficace a deciziilor Consiliului, precum și a deciziilor COPS, inclusiv prin emiterea de instrucțiuni, după caz, pentru șeful misiunii și oferindu-i acestuia consiliere și asistență tehnică.
   (4)   Comandantul operației civile raportează Consiliului prin intermediul ÎR.
   (5)   Toți membrii personalului detașat rămân în totalitate sub comanda autorităților naționale ale statului care i-a detașat, în conformitate cu normele naționale, sau a instituției în cauză a Uniunii sau a Serviciului european de acțiune externă (SEAE). Aceste autorități transferă controlul operațional asupra personalului lor comandantului operației civile.
   (6)   Comandantul operației civile are răspunderea generală de a asigura îndeplinirea corespunzătoare a obligației de diligență a Uniunii.
   Articolul 6
   Șeful misiunii
   (1)   Șeful misiunii își asumă responsabilitatea pentru EUAM Ucraina și își exercită comanda și controlul asupra acesteia în teatrul de operații. Șeful misiunii răspunde direct în fața comandantului operației civile și acționează în conformitate cu instrucțiunile date de acesta.
   (2)   Șeful misiunii este reprezentantul EUAM Ucraina în domeniul său de responsabilitate. Șeful misiunii poate delega atribuții de administrare în materie de personal și de chestiuni financiare unor membri ai personalului EUAM Ucraina, sub responsabilitatea sa globală.
   (3)   Șeful misiunii exercită responsabilitatea administrativă și logistică pentru EUAM Ucraina, inclusiv în ceea ce privește activele, resursele și informațiile puse la dispoziția misiunii.
   (4)   Șeful misiunii răspunde de controlul disciplinar asupra personalului. În cazul personalului detașat, acțiunile disciplinare se exercită de către autoritatea națională, în conformitate cu normele naționale, de către instituția în cauză a Uniunii sau de către SEAE.
   Articolul 7
   Controlul politic și conducerea strategică
   (1)   Sub autoritatea Consiliului și a ÎR, COPS exercită controlul politic și conducerea strategică a EUAM Ucraina. Consiliul autorizează COPS să ia deciziile relevante în acest scop în conformitate cu articolul 38 paragraful al treilea din TUE. Autorizarea în cauză include, în special, competența de numire a unui șef al misiunii, la propunerea ÎR, și de modificare a conceptului de operații (CONOPS) și a planului de operații (OPLAN). Competențele decizionale cu privire la obiectivele și încheierea EUAM Ucraina revin în continuare Consiliului.
   (2)   COPS raportează periodic Consiliului.
   (3)   COPS primește periodic și atunci când este necesar rapoarte din partea comandantului operației civile și a șefului misiunii cu privire la chestiuni aflate în sfera de competență a acestora.
   Articolul 8
   Personalul
   (1)   EUAM Ucraina este formată în principal din personal detașat de statele membre, de instituțiile Uniunii și de SEAE. Fiecare stat membru, fiecare instituție a Uniunii, precum și SEAE suportă cheltuielile aferente personalului pe care l-a detașat, inclusiv cheltuieli de călătorie spre și dinspre locul de desfășurare, salarii, asigurări medicale și indemnizații, altele decât diurnele aplicabile.
   (2)   Fiecare stat membru, fiecare instituție a Uniunii și SEAE răspunde de soluționarea oricăror plângeri privind detașarea, fie din partea membrului respectiv detașat, fie cu privire la acesta, precum și de introducerea oricărei acțiuni împotriva persoanei respective.
   (3)   EUAM Ucraina poate, de asemenea, să recruteze personal internațional și local pe bază de contract, în cazul în care funcțiile necesare nu pot fi asigurate de personalul detașat de statele membre. În mod excepțional, în cazuri justificate corespunzător, dacă nu sunt disponibili candidați calificați din statele membre, pot fi recrutați, pe bază de contract, resortisanți ai unor state terțe participante, în funcție de necesități.
   (4)   Condițiile de angajare, precum și drepturile și obligațiile personalului internațional și local se stabilesc prin contracte încheiate între EUAM Ucraina și membrii personalului vizați.
   Articolul 9
   Statutul EUAM Ucraina și al personalului acesteia
   Statutul EUAM Ucraina și al personalului acesteia, inclusiv, după caz, privilegiile, imunitățile și alte garanții necesare pentru executarea și derularea în bune condiții a EUAM Ucraina, fac obiectul unui acord încheiat în temeiul articolului 37 din TUE și în conformitate cu procedura prevăzută la articolul 218 din Tratatul privind funcționarea Uniunii Europene.
   Articolul 10
   Participarea statelor terțe
   (1)   Fără a aduce atingere autonomiei decizionale a Uniunii și cadrului instituțional unic al acesteia, statele terțe pot fi invitate să contribuie la EUAM Ucraina, cu condiția să suporte cheltuielile care decurg din detașarea personalului lor, inclusiv salariile, asigurările pentru orice risc, diurnele și cheltuielile de deplasare spre și dinspre Ucraina, și să contribuie, după caz, la cheltuielile de funcționare a EUAM Ucraina.
   (2)   Statele terțe care contribuie la EUAM Ucraina au aceleași drepturi și obligații ca și statele membre în ceea ce privește gestionarea curentă a EUAM Ucraina.
   (3)   Consiliul autorizează COPS să ia deciziile relevante privind acceptarea contribuțiilor propuse și să instituie un comitet al contribuitorilor.
   (4)   Modalitățile detaliate privind participarea statelor terțe fac obiectul unor acorduri încheiate în conformitate cu articolul 37 din TUE. În cazul în care Uniunea și un stat terț încheie sau au încheiat un acord privind instituirea unui cadru pentru participarea respectivului stat terț la operațiile Uniunii de gestionare a crizelor, dispozițiile respectivului acord se aplică în contextul EUAM Ucraina.
   Articolul 11
   Securitate
   (1)   Comandantul operației civile oferă șefului misiunii îndrumări privind planificarea măsurilor de securitate și asigură punerea în aplicare adecvată și eficace a acestora de către EUAM Ucraina în conformitate cu articolul 5.
   (2)   Șeful misiunii răspunde de securitatea EUAM Ucraina și de asigurarea respectării cerințelor minime de securitate aplicabile EUAM Ucraina, în conformitate cu politica Uniunii privind securitatea personalului desfășurat în afara Uniunii cu atribuții operaționale în temeiul titlului V din TUE.
   (3)   Șeful misiunii este asistat de un ofițer de securitate al misiunii, care se află sub autoritatea șefului misiunii și menține o relație funcțională strânsă cu SEAE.
   (4)   În domeniul securității, personalul EUAM Ucraina primește o instruire obligatorie adaptată nivelului de risc astfel cum este evaluat în zona de desfășurare. De asemenea, personalul EUAM Ucraina urmează periodic, în teatrul de operații, reinstruiri organizate de ofițerul de securitate al misiunii.
   (5)   Șeful misiunii asigură protecția informațiilor UE clasificate în conformitate cu Decizia 2013/488/UE a Consiliului (1).
   Articolul 12
   Celula de supraveghere
   Se activează celula de supraveghere pentru EUAM Ucraina.
   Articolul 13
   Dispoziții legale
   EUAM Ucraina are capacitatea de a achiziționa servicii și bunuri, de a încheia contracte și acorduri administrative, de a angaja personal, de a deține conturi bancare, de a dobândi și a înstrăina active și de a se achita de obligații, precum și de a fi parte la procedurile juridice, după cum este necesar pentru punerea în aplicare a prezentei decizii.
   Articolul 14
   Dispoziții financiare
   (1)   Valoarea de referință financiară destinată acoperirii cheltuielilor aferente misiunii EUAM Ucraina până la 30 noiembrie 2014 este de 2 680 000 EUR. Valoarea de referință financiară pentru perioadele ulterioare este hotărâtă de Consiliu.
   (2)   Toate cheltuielile sunt gestionate în conformitate cu procedurile și normele aplicabile bugetului general al Uniunii. Participarea persoanelor fizice și juridice în atribuirea unor contracte de achiziții de către EUAM Ucraina este deschisă fără restricții. În plus, nicio regulă de origine pentru bunurile achiziționate de EUAM Ucraina nu se aplică. Sub rezerva aprobării din partea Comisiei, misiunea poate încheia acorduri de natură tehnică privind furnizarea de echipamente, servicii și spații pentru EUAM Ucraina, cu state membre, cu statul-gazdă, cu state terțe participante și cu alți actori internaționali.
   (3)   EUAM Ucraina răspunde de execuția bugetului misiunii. În acest scop, EUAM Ucraina semnează un acord cu Comisia.
   (4)   Fără a aduce atingere dispozițiilor existente privind statutul EUAM Ucraina și al personalului acesteia, EUAM Ucraina răspunde de orice plângere și obligație care decurge din executarea mandatului, cu excepția plângerilor legate de abateri grave ale șefului misiunii, pentru care șeful misiunii este responsabil.
   (5)   Punerea în aplicare a dispozițiilor financiare nu aduce atingere lanțului de comandă, astfel cum se prevede la articolele 4, 5 și 6, și nici cerințelor operaționale ale misiunii EUAM Ucraina, inclusiv celor privind compatibilitatea echipamentelor și interoperabilitatea echipelor sale.
   (6)   Cheltuielile sunt eligibile începând cu data semnării acordului menționat la alineatul (3).
   Articolul 15
   Celula de proiect
   (1)   EUAM Ucraina dispune de o celulă de proiect pentru identificarea și punerea în aplicare a proiectelor. Acolo unde este cazul, EUAM Ucraina facilitează și furnizează consultanță pentru proiectele puse în aplicare de state membre și de state terțe, sub responsabilitatea acestora, în domenii legate de EUAM Ucraina și în sprijinul obiectivelor acesteia.
   (2)   Sub rezerva alineatului (3), EUAM Ucraina este autorizată să recurgă la contribuții financiare din partea statelor membre sau a unor state terțe pentru punerea în aplicare a proiectelor identificate care completează în mod coerent celelalte acțiuni ale EUAM Ucraina, dacă proiectul este:

               —

               prevăzut în situația financiară aferentă prezentei decizii; sau

               —

               integrat în cursul mandatului prin intermediul unei modificări a respectivei situații financiare la solicitarea șefului misiunii.

         EUAM Ucraina încheie un acord cu statele vizate, care acoperă în special procedurile specifice pentru soluționarea plângerilor formulate de părți terțe cu privire la prejudiciile suferite în urma acțiunilor sau omisiunilor din partea EUAM Ucraina în utilizarea fondurilor furnizate de statele vizate. În niciun caz, statele contribuitoare nu pot angaja răspunderea Uniunii sau a ÎR pentru acțiunile sau omisiunile EUAM Ucraina în utilizarea fondurilor din partea statelor respective.
   (3)   Contribuțiile financiare din partea statelor terțe pentru celula de proiect sunt supuse condiției acceptării de către COPS.
   Articolul 16
   Coerența răspunsului Uniunii și coordonarea
   (1)   ÎR asigură coerența punerii în aplicare a prezentei decizii în cadrul acțiunii externe a Uniunii în general.
   (2)   Fără a aduce atingere lanțului de comandă, șeful misiunii acționează în strânsă coordonare cu delegația Uniunii în Ucraina pentru a asigura coerența acțiunii Uniunii în Ucraina. Fără a interveni în lanțul de comandă, șeful delegației la Kyiv oferă îndrumare politică la nivel local șefului misiunii EUAM Ucraina. Șeful misiunii EUAM Ucraina și șeful delegației de la Kyiv desfășoară consultări în funcție de necesități.
   (3)   Se instituie o cooperare între EUAM Ucraina și Misiunea de asistență la frontieră a Uniunii Europene pentru Republica Moldova și Ucraina (EUBAM Moldova/Ucraina).
   (4)   În plus, pentru a se asigura eficacitatea acțiunii, ar trebui să se depună eforturi pentru o cooperare, coordonare și complementaritate sistematice cu activitățile altor parteneri internaționali relevanți, în special cu OSCE.
   Articolul 17
   Publicarea de informații
   (1)   ÎR este autorizat să comunice statelor terțe asociate la prezenta decizie, după caz și în conformitate cu nevoile EUAM Ucraina, informații ale UE clasificate până la nivelul „RESTREINT UE/EU RESTRICTED” generate în scopul EUAM Ucraina, în conformitate cu Decizia 2013/488/UE.
   (2)   În caz de nevoie operațională specifică și imediată, ÎR este, de asemenea, autorizat să comunice statului-gazdă orice informație a UE clasificată până la nivelul „RESTREINT UE/EU RESTRICTED” generată în scopul EUAM Ucraina, în conformitate cu Decizia 2013/488/UE. Între ÎR și autoritățile competente ale statului-gazdă se încheie acorduri în acest scop.
   (3)   ÎR este autorizat să comunice statelor terțe asociate la prezenta decizie orice documente UE neclasificate privind deliberările Consiliului referitoare la EUAM Ucraina și care intră sub incidența obligației de secret profesional, în temeiul articolului 6 alineatul (1) din Regulamentul de procedură al Consiliului (2).
   (4)   ÎR poate delega astfel de autorizări, precum și competența de a încheia acordurile menționate la alineatul (2), funcționarilor SEAE, comandantului operației civile și/sau șefului misiunii în conformitate cu secțiunea VII din anexa VI la Decizia 2013/488/UE.
   Articolul 18
   Reexaminarea din perspectivă strategică
   Mandatul inițial al EUAM Ucraina este de doi ani. La un an după începerea misiunii se realizează o reexaminare din perspectivă strategică.
   Articolul 19
   Intrare în vigoare și durată
   Prezenta decizie intră în vigoare la data adoptării.
   Se aplică pentru o perioadă de 24 de luni începând de la data lansării EUAM Ucraina.

      Adoptată la Bruxelles, 22 iulie 2014.

            Pentru Consiliu

            Președintele

         C. ASHTON

      (1)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).

      (2)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).


title: 2008/475/CE: Decizia Consiliului din 23 iunie 2008 de punere în aplicare a articolului 7 alineatul (2) din Regulamentul (CE) nr. 423/2007 privind măsuri restrictive împotriva Iranului

text:
               24.6.2008

               RO

               Jurnalul Oficial al Uniunii Europene

               L 163/29

      DECIZIA CONSILIULUI

   din 23 iunie 2008
   de punere în aplicare a articolului 7 alineatul (2) din Regulamentul (CE) nr. 423/2007 privind măsuri restrictive împotriva Iranului
   (2008/475/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 423/2007 al Consiliului din 19 aprilie 2007 (1), în special articolul 15 alineatul (2),
   întrucât:

               (1)

               La 19 aprilie 2007, Consiliul a adoptat Regulamentul (CE) nr. 423/2007 privind măsuri restrictive împotriva Iranului. Articolul 15 alineatul (2) din regulamentul respectiv prevede instituirea, examinarea și modificarea de către Consiliu a listei de persoane, entități și organisme menționate la articolul 7 alineatul (2) din respectivul regulament.

               (2)

               Consiliul a stabilit că o serie de alte persoane, entități și organisme îndeplinesc condițiile prevăzute la articolul 7 alineatul (2) din Regulamentul (CE) nr. 423/2007 și că, prin urmare, acestea ar trebui să fie incluse în lista de la anexa V la respectivul regulament din motivele individuale și specifice expuse,

         DECIDE:
   Articolul 1
   Anexa V la Regulamentul (CE) nr. 423/2007 se înlocuiește cu textul care figurează în anexa la prezenta decizie.
   Articolul 2
   Prezenta decizie produce efecte de la data publicării.

      Adoptată la Luxemburg, 23 iunie 2008.

            Pentru Consiliu

            Președintele

         I. JARC

      (1)  JO L 103, 20.4.2007, p. 1. Regulament modificat ultima dată prin Regulamentul (CE) nr. 219/2008 (JO L 68, 12.3.2008, p. 5).

      ANEXĂ

            „ANEXA V
            A.   Persoane fizice

                        Nume

                        Informații de identificare

                        Motive

                        Data includerii în listă

                        1.

                        Reza AGHAZADEH

                        Data nașterii: 15.3.1949 Numărul pașaportului: S4409483 valabil 26.4.2000 – 27.4.2010 emis la: Teheran, Pașaport diplomatic numărul: D9001950, emis la data de 22.1.2008 valabil până la 21.1.2013, Locul nașterii: Khoy

                        Președintele Organizației iraniene a energiei atomice (AEOI). AEOI supervizează programul nuclear al Iranului și este citată în RCSONU 1737 (2006).

                        24.4.2007

                        2.

                        Javad DARVISH-VAND, general de brigadă în cadrul Corpului de gardieni al revoluției iraniene (Iranian Revolutionary Guard Corps - IRGC)

                        Adjunct responsabil cu inspecțiile, în cadrul Ministerului apărării și suportului logistic pentru forțele armate (MODAFL). Responsabil cu toate facilitățile și instalațiile MODAFL.

                        24.6.2008

                        3.

                        Seyyed Mahdi FARAHI, general de brigadă în cadrul IRGC

                        Director general al Organizației industriilor de apărare (Defence Industries Organisation - DIO), citată în RCSONU 1737 (2006)

                        24.6.2008

                        4.

                        Dr Hoseyn (Hossein) FAQIHIAN

                        Adresa NFPC: AEOI-NFPD P.O. Box: 11365-8486, Teheran/Iran

                        Deputat și director general al Companiei de achiziție și de producție de combustibili nucleari (Nuclear Fuel Production and Procurement Company - NFPC), care face parte din AEOI. AEOI supervizează programul nuclear al Iranului și este citată în RCSONU 1737 (2006). NFPC este implicată în activități legate de îmbogățirea uraniului, pe care Iranul trebuie să le suspende, conform solicitării Consiliului AIEA și a Consiliului de Securitate al ONU.

                        24.4.2007

                        5.

                        Inginer Mojtaba HAERI

                        Adjunct responsabil cu industria, în cadrul MODAFL. Are rol de supraveghere a Organizației industriilor aerospațiale (Aerospace Industries Organisation - AIO) și a Organizației industriilor de apărare (DIO).

                        24.6.2008

                        6.

                        Ali HOSEYNITASH, general de brigadă în cadrul IRGC

                        Președintele Departamentului General al Consiliului Național Suprem de Securitate, participând la elaborarea politicilor privind chestiunea nucleară

                        24.6.2008

                        7.

                        Mohammad Ali JAFARI, IRGC

                        Ocupă un post de comandant în cadrul IRGC

                        24.6.2008

                        8.

                        Mahmood JANNATIAN

                        Președinte adjunct al Organizației iraniene a energiei atomice

                        24.6.2008

                        9.

                        Said Esmail KHALILIPOUR

                        Data nașterii: 24.11.1945, Locul nașterii: Langroud

                        Șef adjunct al AEOI. AEOI supervizează programul nuclear al Iranului și este citată în RCSONU 1737 (2006).

                        24.4.2007

                        10.

                        Ali Reza KHANCHI

                        Adresa NRC: AEOI-NRC P.O. Box: 11365-8486 Teheran/Iran; Fax: (+9821) 8021412

                        Președintele Centrului de cercetări nucleare de la Teheran (Tehran Nuclear Research Centre - TNRC) al AEOI. AIEA continuă să solicite Iranului clarificări privind experimentele de separare a plutoniului desfășurate la TNRC, inclusiv privind prezența de particule de uraniu puternic îmbogățit în probele de mediu prelevate la instalațiile de depozitare a deșeurilor de la Karaj, unde se află containerele folosite pentru stocarea țintelor de uraniu sărăcit utilizate în aceste experimente. AEOI supervizează programul nuclear al Iranului și este citată în RCSONU 1737 (2006).

                        24.4.2007

                        11.

                        Ebrahim MAHMUDZADEH

                        Director general al Companiei industriilor electronice iraniene (Iran Electronic Industries)

                        24.6.2008

                        12.

                        Beik MOHAMMADLU, general de brigadă

                        Adjunct responsabil cu aprovizionarea și logistica, în cadrul MODAFL

                        24.6.2008

                        13.

                        Anis NACCACHE

                        Administrator al companiilor Barzagani Tejarat Tavanmad Saccal; societatea sa a încercat să achiziționeze bunuri sensibile, în beneficiul entităților citate în RCSONU 1737

                        24.6.2008

                        14.

                        Mohammad NADERI, general de brigadă

                        Președintele Organizației industriilor aerospațiale (AIO). AIO a participat la programe iraniene sensibile.

                        24.6.2008

                        15.

                        Mostafa Mohammad NAJJAR, general de brigadă în cadrul IRGC

                        Ministru în cadrul MODAFL, responsabil cu ansamblul programelor militare, inclusiv programele de rachete balistice

                        24.6.2008

                        16.

                        Dr. Javad RAHIQI

                        Data nașterii: 21.4.1954, Locul nașterii: Mashad

                        Președintele Centrului de Tehnologie Nucleară de la Esfahan (Esfahan Nuclear Technology Centre) al AEOI. Acesta supervizează uzina de conversie a uraniului de la Esfahan. Consiliul AIEA și Consiliul de Securitate al ONU au solicitat Iranului să suspende toate activitățile legate de îmbogățirea uraniului. Acestea includ toate activitățile legate de conversia uraniului. AEOI supervizează programul nuclear al Iranului și este citată în RCSONU 1737 (2006).

                        24.4.2007

                        17.

                        Mohammad SHAFI’I RUDSARI, contraamiral

                        Adjunct responsabil cu coordonarea, în cadrul MODAFL

                        24.6.2008

                        18.

                        Ali SHAMSHIRI, general de brigadă în cadrul IRGC

                        Adjunct în cadrul MODAFL responsabil cu contraspionajul și cu securitatea personalului și a instalațiilor MODAFL

                        24.6.2008

                        19.

                        Abdollah SOLAT SANA

                        Director general al Uzinei de conversie a uraniului (UCF) de la Esfahan. Aceasta este instalația care produce materia primă (UF6) pentru instalațiile de îmbogățire a uraniului de la Natanz. La 27 august 2006, președintele Ahmadinejad i-a acordat lui Solat Sana un premiu special pentru rolul său în activitățile desfășurate.

                        24.4.2007

                        20.

                        Ahmad VAHIDI, general de brigadă în cadrul IRGC

                        Președintele adjunct al MODAFL

                        24.6.2008

            B.   Persoane juridice, entități și organisme

                        Nume

                        Informații de identificare

                        Motive

                        Data includerii în listă

                        1.

                        Organizația industriilor aerospațiale (Aerospace Industries Organisation, AIO)

                        AIO, 28 Shian 5, Lavizan, Teheran

                        AIO supervizează producția de rachete a Iranului, inclusiv Grupul industrial Shahid Hemmat, Grupul industrial Shahid Bagheri și Grupul industrial Fajr, care au fost citate în RCSONU 1737 (2006). Președintele AIO și alți doi înalți funcționari au fost, de asemenea, citați în RCSONU 1737 (2006).

                        24.4.2007

                        2.

                        Armament Industries

                        Pasdaran Av., PO Box 19585/777, Teheran

                        O filială a DIO (Organizația industriilor de apărare).

                        24.4.2007

                        3.

                        Organizația geografică a forțelor armate (Armed Forces Geographical Organisation)

                        Identificată ca furnizoare de date geospațiale pentru programul de rachete balistice

                        24.6.2008

                        4.

                        Bank Melli, Melli Bank Iran și toate sucursalele și filialele, inclusiv

                        Ferdowsi Avenue, PO Box 11365-171, Teheran

                        Furnizează sau încearcă să furnizeze sprijin financiar companiilor implicate în programul iranian de rachete balistice și în cel nuclear sau achiziționează bunuri pentru aceste programe (AIO, SHIG, SBIG, AEOI, Novin Energy Company, Mesbah Energy Company, Kalaye Electric Company și DIO). Bank Melli are rolul de a facilita activitățile sensibile ale Iranului. Banca a facilitat numeroase achiziții de materiale sensibile pentru programul iranian de rachete balistice și cel nuclear. A furnizat o gamă de servicii financiare în numele entităților asociate cu industria nucleară și cea a rachetelor balistice din Iran, inclusiv deschiderea de acreditive și menținerea conturilor. Multe dintre companiile menționate anterior figurează în rezoluțiile 1737 și 1747 ale Consiliului de Securitate al ONU.

                        24.6.2008

                                    a)

                                    Melli Bank plc

                        London Wall, 11th floor, Londra EC2Y 5EA, Regatul Unit

                                    b)

                                    Bank Melli Iran Zao

                        Nr. 9/1, Ulitsa Mashkova, Moscova, 130064, Rusia

                        5.

                        Defence Technology and Science Research Centre (DTSRC) – cunoscut și ca Educational Research Institute/Moassese Amozeh Va Tahgiaghati (ERI/MAVT Co.)

                        Pasdaran Av., PO Box 19585/777, Teheran

                        Însărcinat cu activitatea de cercetare și dezvoltare. Filială a DIO (Defence Industries Organization). DTSRC efectuează o mare parte a achizițiilor în numele DIO.

                        24.4.2007

                        6.

                        Iran Electronic Industries

                        P. O. Box 18575-365, Teheran, Iran

                        Filială deținută în totalitate de MODAFL (și, prin urmare, organizație-soră a AIO, AvIO și DIO). Rolul său este de a produce componente electronice pentru sisteme de arme iraniene.

                        24.6.2008

                        7.

                        IRGC Air Force

                        Exploatează arsenalul Iranului de rachete balistice cu rază scurtă și rază medie de acțiune. Numele șefului IRGC Air Force figurează în RCSONU 1737.

                        24.6.2008

                        8.

                        Khatem-ol Anbiya Construction Organisation

                        Nr. 221, North Falamak-Zarafshan Intersection, 4th Phase, Shahkrak-E-Ghods, Teheran 14678, Iran

                        Grup de companii deținut de IRGC. Utilizează resursele inginerești pentru construcții ale IRGC, acționând ca prim contractor în proiecte importante, inclusiv săparea de tunele; presupus ca sprijinind programul iranian de rachete balistice și pe cel nuclear.

                        24.6.2008

                        9.

                        Universitatea Malek Ashtar

                        Asociată Ministerului Apărării, aceasta a creat în 2003 o diplomă privind rachetele, în colaborare strânsă cu AIO.

                        24.6.2008

                        10.

                        Marine Industries

                        Pasdaran Av., PO Box 19585/777, Teheran

                        Filială a DIO.

                        24.4.2007

                        11.

                        Mechanic Industries Group

                        A participat la producția de componente pentru programul balistic.

                        24.6.2008

                        12.

                        Ministry of Defence and Armed Forces Logistics (MODAFL)

                        West side of Dabestan Street, Abbas Abad District, Teheran

                        Însărcinat cu programele de cercetare în domeniul apărării, de dezvoltare și de fabricare ale Iranului, inclusiv cu sprijinirea programului de rachete balistice și a celui nuclear.

                        24.6.2008

                        13.

                        Ministry of Defence Logistics Export (MODLEX)

                        P. O. Box 16315-189, Teheran, Iran

                        Este ministerul din cadrul MODAFL care se ocupă cu exporturile, precum și agenția folosită pentru exportul de arme finite în cazul tranzacțiilor interstatale. În temeiul RCSONU 1747 (2007), MODLEX nu ar trebui să aibă activități de comercializare.

                        24.6.2008

                        14.

                        3M Mizan Machinery Manufacturing

                        Firmă paravan a AIO care participă la achiziționări în domeniul balistic.

                        24.6.2008

                        15.

                        Nuclear Fuel Production and Procurement Company (NFPC)

                        AEOI-NFPD P.O. Box: 11365-8486, Teheran/Iran

                        Nuclear Fuel Production Division (NFPD) din cadrul AEOI desfășoară activități de cercetare și dezvoltare în domeniul ciclului combustibilului nuclear, incluzând printre altele: prospectarea, extracția, procesarea și conversia uraniului, precum și gestionarea deșeurilor nucleare. NFPC este succesorul NFPD, o companie afiliată aflată sub conducerea AEOI, care desfășoară activități de cercetare și dezvoltare în domeniul ciclului combustibilului nuclear, inclusiv al conversiei și al îmbogățirii.

                        24.4.2007

                        16.

                        Parchin Chemical Industries

                        Activitate privind tehnicile de propulsare în cadrul programului balistic iranian

                        24.6.2008

                        17.

                        Special Industries Group

                        Pasdaran Av., PO Box 19585/777, Tehran

                        Filială a DIO.

                        24.4.2007

                        18.

                        State Purchasing Organisation (SPO)

                        SPO pare să faciliteze importul de arme asamblate. Pare să fie o filială a MODAFL.

                        24.6.2008”


title: Decizia Consiliului din 18 decembrie 2006 privind încheierea Acordului între Comunitatea Europeană și Guvernul Canadei de stabilire a unui cadru de cooperare în materie de învățământ superior, de formare și de tineret

text:
Anunţ juridic important

|

32006D0964

Jurnalul Oficial L 397 , 30/12/2006 p. 0014 - 0014 Jurnalul Oficial L 397 , 30/12/2006 p. 0014 - 0014

		Decizia Consiliuluidin 18 decembrie 2006privind încheierea Acordului între Comunitatea Europeană și Guvernul Canadei de stabilire a unui cadru de cooperare în materie de învățământ superior, de formare și de tineret(2006/964/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolele 149 și 150 coroborate cu articolul 300 alineatul (2) primul paragraf prima teză și cu articolul 300 alineatul (3) primul paragraf,având în vedere propunerea Comisiei,având în vedere avizul Parlamentului European,întrucât:(1) Prin decizia din 24 octombrie 2005, Consiliul a autorizat Comisia să negocieze cu Guvernul Canadei un acord de reînnoire a programului de cooperare în materie de învățământ superior, de formare și de tineret.(2) Comisia a negociat, în numele Comunității, un acord cu Guvernul Canadei, în conformitate cu directivele prevăzute în anexa la decizia menționată.(3) Comunitatea și Canada speră să obțină beneficii reciproce dintr-o astfel de cooperare, care trebuie, în ceea ce privește Comunitatea, să fie complementare programelor bilaterale între statele membre și Canada și să furnizeze o valoare adăugată europeană.(4) Acordul a fost semnat, în numele Comunității, la 5 decembrie 2006, sub rezerva încheierii sale la o dată ulterioară.(5) Acordul trebuie să fie aprobat,DECIDE:Articolul 1(1) Acordul între Comunitatea Europeană și Guvernul Canadei de stabilire a unui cadru de cooperare în materie de învățământ superior, de formare și de tineret este aprobat în numele Comunității.(2) Textul acordului se atașează la prezenta decizie.Articolul 2Delegația Comunității Europene la comisia mixtă prevăzută la articolul 6 din acord este compusă dintr-un reprezentant al Comisiei asistat de câte un reprezentant din fiecare stat membru.Articolul 3Președintele Consiliului este autorizat să numească persoana împuternicită să procedeze la notificarea prevăzută la articolul 12 alineatul (1) din acord.Adoptată la Bruxelles, 18 decembrie 2006.Pentru ConsiliuPreședinteleJ.-E. Enestam--------------------------------------------------


title: Decizia (UE) 2015/2400 a Consiliului din 8 decembrie 2015 privind încheierea, în numele Uniunii Europene, a Protocolului de modificare a Acordului dintre Comunitatea Europeană și Confederația Elvețiană de stabilire a unor măsuri echivalente cu cele prevăzute de Directiva 2003/48/CE a Consiliului privind impozitarea veniturilor din economii sub forma plăților de dobânzi

text:
               19.12.2015

               RO

               Jurnalul Oficial al Uniunii Europene

               L 333/10

         DECIZIA (UE) 2015/2400 A CONSILIULUI
   din 8 decembrie 2015
   privind încheierea, în numele Uniunii Europene, a Protocolului de modificare a Acordului dintre Comunitatea Europeană și Confederația Elvețiană de stabilire a unor măsuri echivalente cu cele prevăzute de Directiva 2003/48/CE a Consiliului privind impozitarea veniturilor din economii sub forma plăților de dobânzi
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 115, coroborat cu articolul 218 alineatul (6) litera (b) și cu articolul 218 alineatul (8) al doilea paragraf,
   având în vedere propunerea Comisiei Europene,
   având în vedere avizul Parlamentului European,
   întrucât:

               (1)

               În conformitate cu Decizia (UE) 2015/860 a Consiliului (1), Protocolul de modificare a Acordului dintre Uniunea Europeană și Confederația Elvețiană de stabilire a unor măsuri echivalente cu cele prevăzute de Directiva 2003/48/CE a Consiliului privind impozitarea veniturilor din economii sub forma plăților de dobânzi a fost semnat la 27 mai 2015, sub rezerva încheierii sale la o dată ulterioară.

               (2)

               Textul protocolului de modificare care reprezintă rezultatul acestor negocieri reflectă în mod corespunzător directiva de negociere emisă de Consiliu deoarece aliniază acordul cu cele mai recente evoluții la nivel internațional privind schimbul automat de informații, și anume Standardul global pentru schimbul automat de informații privind conturile financiare în chestiuni fiscale elaborat de Organizația pentru Cooperare și Dezvoltare Economică (OCDE). Uniunea, statele sale membre și Confederația Elvețiană au participat activ la lucrările OCDE. Textul acordului, astfel cum a fost modificat prin protocolul de modificare, reprezintă temeiul juridic pentru implementarea standardului global în relațiile dintre Uniune și Confederația Elvețiană.

               (3)

               Protocolul de modificare ar trebui să fie aprobat în numele Uniunii,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii, Protocolul de modificare la Acordul dintre Comunitatea Europeană și Confederația Elvețiană prin care se prevăd măsuri echivalente cu cele stabilite prin Directiva 2003/48/CE a Consiliului privind impozitarea veniturilor din economii sub forma plăților de dobânzi.
   Textul protocolului de modificare este atașat la prezenta decizie.
   Articolul 2
   (1)   Președintele Consiliului procedează, în numele Uniunii, la notificarea prevăzută la articolul 2 alineatul (1) din protocolul de modificare (2).
   (2)   Comisia informează Confederația Elvețiană și statele membre cu privire la notificările transmite în conformitate cu articolul 1 alineatul (1) litera (d) din Acordul dintre Uniunea Europeană și Confederația Elvețiană privind schimbul automat de informații referitoare la conturile financiare pentru îmbunătățirea respectării obligațiilor fiscale internaționale, astfel cum reiese din protocolul de modificare.
   Articolul 3
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 8 decembrie 2015.

            Pentru Consiliu

            Președintele

         P. GRAMEGNA

      (1)  Decizia (UE) 2015/860 a Consiliului din 26 mai 2015 privind semnarea, în numele Uniunii Europene, a Protocolului de modificare a Acordului dintre Comunitatea Europeană și Confederația Elvețiană de stabilire a unor măsuri echivalente cu cele prevăzute de Directiva 2003/48/CE a Consiliului privind impozitarea veniturilor din economii sub forma plăților de dobânzi (JO L 136, 3.6.2015, p. 5).

      (2)  Data intrării în vigoare a protocolului de modificare se va publica în Jurnalul Oficial al Uniunii Europene de către Secretariatul general al Consiliului.


title: Decizia nr. 284/2010/UE a Parlamentului European și a Consiliului din 25 martie 2010 de modificare a Deciziei nr. 1672/2006/CE de stabilire a Programului comunitar pentru ocuparea forței de muncă și solidaritate socială – Progress

text:
               7.4.2010

               RO

               Jurnalul Oficial al Uniunii Europene

               L 87/6

         DECIZIA NR. 284/2010/UE A PARLAMENTULUI EUROPEAN ȘI A CONSILIULUI
   din 25 martie 2010
   de modificare a Deciziei nr. 1672/2006/CE de stabilire a Programului comunitar pentru ocuparea forței de muncă și solidaritate socială – Progress
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 19 alineatul (2), articolul 149 și articolul 153 alineatul (2) litera (a),
   având în vedere propunerea Comisiei Europene,
   având în vedere avizul Comitetului Economic și Social European (1),
   având în vedere avizul Comitetului Regiunilor (2),
   hotărând în conformitate cu procedura legislativă ordinară (3),
   întrucât:

               (1)

               La 3 iunie 2009, Comisia a adoptat o comunicare intitulată „Un angajament comun pentru ocuparea forței de muncă”, cu scopul de a consolida cooperarea între Uniunea Europeană și statele membre, precum și între partenerii sociali din UE în privința a trei priorități-cheie: menținerea nivelului ocupării forței de muncă, crearea de locuri de muncă și promovarea mobilității; îmbunătățirea competențelor și satisfacerea nevoilor piețelor forței de muncă; și creșterea accesului la piața locurilor de muncă.

               (2)

               În cadrul unei inițiative comune cu instituțiile financiare internaționale, în special cu grupul Băncii Europene de Investiții, Comisia a propus un nou instrument european de microfinanțare în favoarea ocupării forței de muncă și a incluziunii sociale, pentru a contribui la dezvoltarea microîntreprinderilor și a economiei sociale, oferind astfel șomerilor șansa unui nou început și facilitând accesul la antreprenoriat al unora dintre grupurile cele mai defavorizate din Europa, inclusiv al femeilor și al tinerilor.

               (3)

               În conformitate cu Acordul interinstituțional din 17 mai 2006 încheiat între Parlamentul European, Consiliu și Comisie privind disciplina bugetară și buna gestiune financiară (4), ar trebui să aibe loc reafectarea unor fonduri din Programul comunitar pentru ocuparea forței de muncă și solidaritate socială – Progress, stabilit prin Decizia nr. 1672/2006/CE a Parlamentului European și a Consiliului (5) pentru a finanța noul instrument european de microfinanțare în favoarea ocupării forței de muncă și a incluziunii sociale instituit prin Decizia nr. 283/2010/UE a Parlamentului European și a Consiliului (6).

               (4)

               În urma examinării tuturor opțiunilor, rezultă că suma de 60 de milioane EUR din cadrul programului Progress ar trebui reafectată noului instrument european de microfinanțare Progress.

               (5)

               Decizia nr. 1672/2006/CE ar trebui modificată în consecință,

         ADOPTĂ PREZENTA DECIZIE:
   Articolul 1
   Articolul 17 alineatul (1) din Decizia nr. 1672/2006/CE se înlocuiește cu următorul text:

      „(1)   Pachetul financiar pentru punerea în aplicare a activităților Uniunii menționate în prezenta decizie pentru perioada de la 1 ianuarie 2007 la 31 decembrie 2013 este stabilit la 683 250 000 EUR.”

   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 25 martie 2010.

            Pentru Parlamentul European

            Președintele

         J. BUZEK

            Pentru Consiliu

            Președintele

         D. LÓPEZ GARRIDO

      (1)  JO C 318, 23.12.2009, p. 84.

      (2)  Avizul emis la 7 octombrie 2009 (nepublicat încă în Jurnalul Oficial).

      (3)  Poziția Parlamentului European din 11 februarie 2010 (nepublicată încă în Jurnalul Oficial) și Decizia Consiliului din 8 martie 2010.

      (4)  JO C 139, 14.6.2006, p. 1.

      (5)  JO L 315, 15.11.2006, p. 1.

      (6)  A se vedea pagina 1 din prezentul Jurnal Oficial.


title: 2011/10/UE: Decizia Băncii Centrale Europene din 25 noiembrie 2010 privind distribuirea provizorie a venitului Băncii Centrale Europene rezultat din bancnotele euro în circulație și provenit din titlurile de valoare achiziționate în cadrul programului privind piețele titlurilor de valoare (BCE/2010/24)

text:
               11.1.2011

               RO

               Jurnalul Oficial al Uniunii Europene

               L 6/35

         DECIZIA BĂNCII CENTRALE EUROPENE
   din 25 noiembrie 2010
   privind distribuirea provizorie a venitului Băncii Centrale Europene rezultat din bancnotele euro în circulație și provenit din titlurile de valoare achiziționate în cadrul programului privind piețele titlurilor de valoare
   (reformare)
   (BCE/2010/24)
   (2011/10/UE)
   CONSILIUL GUVERNATORILOR BĂNCII CENTRALE EUROPENE,
   având în vedere Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), în special articolul 33,
   întrucât:

               (1)

               Decizia BCE/2005/11 din 17 noiembrie 2005 privind distribuția către băncile centrale naționale ale statelor membre participante a venitului Băncii Centrale Europene rezultat din bancnotele euro în circulație (1) trebuie modificată substanțial pentru a lua în calcul distribuirea venitului Băncii Centrale Europene (BCE) provenit din titluri de valoare achiziționate în conformitate cu Decizia BCE/2010/5 din 14 mai 2010 de instituire a unui program privind piețele titlurilor de valoare (2). Ar trebui să se procedeze la o reformare în scopul clarității.

               (2)

               Decizia BCE/2010/29 din 13 decembrie 2010 privind emisiunea de bancnote euro (3) stabilește repartizarea între băncile centrale naționale a bancnotelor euro în circulație proporțional cu cotele vărsate de acestea la capitalul BCE. Articolul 4 din Decizia BCE/2010/29 și anexa la acea decizie alocă BCE 8 % din valoarea totală a bancnotelor euro în circulație. BCE deține creanțe intra-Eurosistem asupra BCN proporțional cu cotele lor din grila de repartiție pentru capitalul subscris, pentru o valoare echivalentă cu valoarea bancnotelor euro pe care le emite.

               (3)

               În temeiul articolului 2 alineatul (2) din Decizia BCE/2010/23 din 25 noiembrie 2010 privind repartizarea venitului monetar al băncilor centrale naționale ale statelor membre a căror monedă este euro (4), soldurile intra-Eurosistem aferente bancnotelor euro în circulație se remunerează la rata de referință. În temeiul articolului 2 alineatul (3) din Decizia BCE/2010/23, această remunerare se decontează prin plăți Target2.

               (4)

               Considerentul 7 din Decizia BCE/2010/23 prevede că venitul obținut de BCE din remunerarea creanțelor sale intra-Eurosistem asupra BCN corespunzătoare părții deținute din bancnotele euro în circulație ar trebui să fie, în principiu, distribuit către BCN în conformitate cu deciziile Consiliului guvernatorilor, în mod proporțional cu cotele deținute de respectivele bănci în grila de repartiție pentru capitalul subscris și în același exercițiu financiar în care este obținut venitul.

               (5)

               De asemenea, venitul BCE provenit din titlurile de valoare achiziționate în cadrul programului privind piețele titlurilor de valoare (SMP) ar trebui să fie, în principiu, distribuit către BCN în mod proporțional cu cotele deținute de respectivele bănci din grila de repartiție pentru capitalul subscris și în același exercițiu financiar în care este obținut venitul.

               (6)

               Atunci când distribuie venitul BCE aferent bancnotelor euro în circulație și venitul BCE provenit din titluri de valoare achiziționate în cadrul SMP, BCE ar trebui să țină seama de o estimare a rezultatului său financiar pentru exercițiul respectiv care să ia în calcul necesitatea de a aloca fonduri în vederea constituirii unui provizion pentru riscul valutar, riscul ratei dobânzii, riscul de credit și riscul privind prețul aurului, precum și pentru disponibilitatea provizioanelor care ar putea fi eliberate pentru acoperirea unor cheltuieli anticipate.

               (7)

               Atunci când determină suma din profitul net al BCE care urmează să fie transferată în fondul general de rezervă în conformitate cu articolul 33.1 din Statutul SEBC, Consiliul guvernatorilor ar trebui să țină seama de faptul că orice parte din profitul în cauză care corespunde venitului rezultat din bancnotele euro în circulație și venitului provenit din titluri de valoare achiziționate în cadrul SMP ar trebui să fie distribuită integral către BCN,

         ADOPTĂ PREZENTA DECIZIE:
   Articolul 1
   Definiții
   În sensul prezentei decizii:

               (a)

               „BCN” înseamnă banca națională a unui stat membru a cărui monedă este euro;

               (b)

               „solduri intra-Eurosistem privind bancnotele euro în circulație” înseamnă creanțele și datoriile născute între BCE și o BCN și între o BCN și alte BCN, ca rezultat al aplicării articolului 4 din Decizia BCE/2010/29;

               (c)

               „venitul BCE rezultat din bancnotele euro în circulație” înseamnă venitul obținut de BCE din remunerarea creanțelor sale intra-Eurosistem asupra BCN, corespunzătoare părții sale deținute din bancnotele euro în circulație, ca rezultat al aplicării articolului 2 din Decizia BCE/2010/23;

               (d)

               „venitul BCE provenit din titluri de valoare achiziționate în cadrul programului privind piețele titlurilor de valoare (SMP)” înseamnă venitul net provenit din titluri de valoare achiziționate de către BCE în cadrul SMP, în conformitate cu Decizia BCE/2010/5.

         Articolul 2
   Distribuirea provizorie a venitului BCE rezultat din bancnotele euro în circulație și a venitului BCE provenit din titluri de valoare achiziționate în SMP
   (1)   Venitul BCE rezultat din bancnotele euro în circulație și venitul BCE provenit din titluri de valoare achiziționate în cadrul SMP este datorat integral BCN în același exercițiu financiar în care este obținut și este distribuit BCN proporțional cu părțile lor vărsate la capitalul subscris al BCE.
   (2)   BCE distribuie către BCN venitul său rezultat din bancnotele euro în circulație obținut în fiecare exercițiu financiar în a doua zi lucrătoare a anului următor.
   (3)   BCE distribuie către BCN venitul său provenit din titluri de valoare achiziționate în cadrul SMP obținut în fiecare exercițiu financiar în ultima zi lucrătoare din luna ianuarie a anului următor.
   (4)   Suma din venitul BCE rezultat din bancnotele euro în circulație poate fi redusă în conformitate cu orice decizie a Consiliului guvernatorilor pe baza Statutului SEBC, în temeiul cheltuielilor suportate de BCE în legătură cu emisiunea și prelucrarea bancnotelor euro.
   Articolul 3
   Derogare de la articolul 2
   Prin derogare de la articolul 2:

               1.

               Consiliul guvernatorilor decide înainte de sfârșitul exercițiului financiar cu privire la necesitatea de a reține integral sau parțial venitul BCE provenit din titluri de valoare achiziționate în cadrul SMP și, dacă este cazul, de a reține integral sau parțial venitul BCE rezultat din bancnotele euro în circulație, în măsura necesară pentru a asigura faptul că valoarea venitului distribuit nu depășește profitul net al BCE pentru respectivul exercițiu financiar. O decizie în acest sens trebuie luată dacă, pe baza unei estimări justificate pregătite de Comitetul executiv, Consiliul guvernatorilor prevede că BCE va înregistra pierderi totale anuale sau va obține un profit net anual mai mic decât valoarea estimată a venitului său rezultat din bancnotele euro în circulație și valoarea estimată a venitului său provenit din titluri de valoare achiziționate în cadrul SMP;

               2.

               Consiliul guvernatorilor poate decide înainte de sfârșitul exercițiului financiar să transfere integral sau parțial venitul BCE provenit din titluri de valoare achiziționate în cadrul SMP și, dacă este cazul, să transfere integral sau parțial venitul BCE rezultat din bancnotele euro în circulație, într-un provizion pentru riscul valutar, riscul ratei dobânzii, riscul de credit și riscul privind prețul aurului.

         Articolul 4
   Abrogare
   Decizia BCE/2005/11 se abrogă. Trimiterile la decizia abrogată se interpretează ca trimiteri la prezenta decizie.
   Articolul 5
   Intrarea în vigoare
   Prezenta decizie intră în vigoare la 31 decembrie 2010.

      Adoptată la Frankfurt pe Main, 25 noiembrie 2010.

            Președintele BCE

         Jean-Claude TRICHET

      (1)  JO L 311, 26.11.2005, p. 41.

      (2)  JO L 124, 20.5.2010, p. 8.

      (3)  Nepublicată încă în Jurnalul Oficial.

      (4)  Nepublicată încă în Jurnalul Oficial.


title: 2010/128/PESC: Decizia 2009/128/PESC a Consiliului din 1 martie 2010 de modificare a Poziției comune 2003/495/PESC cu privire la Irak

text:
               2.3.2010

               RO

               Jurnalul Oficial al Uniunii Europene

               L 51/22

         DECIZIA 2009/128/PESC A CONSILIULUI
   din 1 martie 2010
   de modificare a Poziției comune 2003/495/PESC cu privire la Irak
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 7 iulie 2003, Consiliul a adoptat Poziția comună 2003/495/PESC cu privire la Irak (1), în cadrul punerii în aplicare a Rezoluției 1483 (2003) a Consiliului de Securitate al Organizației Națiunilor Unite (CSONU).

               (2)

               La 21 decembrie 2009, CSONU a adoptat Rezoluția 1905 (2009) prin care a hotărât, printre altele, să prelungească până la 31 decembrie 2010 aplicarea regimurilor prin care sunt vărsate, în Fondul de Dezvoltare pentru Irak, veniturile din vânzările la exportul de petrol, produse petroliere și gaze naturale și a regimurilor prin care anumite active irakiene nu pot face obiectul unor acțiuni în justiție, astfel cum sunt menționate în Rezoluția CSONU 1483 (2003) și în Rezoluția CSONU 1546 (2004).

               (3)

               Poziția comună 2003/495/PESC ar trebui, prin urmare, să fie modificată în consecință.

               (4)

               Sunt necesare acțiuni suplimentare ale Uniunii pentru a pune în aplicare anumite măsuri,

         ADOPTĂ PREZENTA DECIZIE:
   Articolul 1
   Poziția comună 2003/495/PESC se modifică după cum urmează:
   la articolul 7, al doilea paragraf se înlocuiește cu următorul text:

      „Articolele 4 și 5 se aplică până la 31 decembrie 2010.”.

   Articolul 2
   Prezenta decizie intră în vigoare la data adoptării.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 1 martie 2010.

            Pentru Consiliu

            Președintele

         D. LÓPEZ GARRIDO

      (1)  JO L 169, 8.7.2003, p. 72.


title: Decizia (PESC) 2015/2249 a Consiliului din 3 decembrie 2015 de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina)

text:
               4.12.2015

               RO

               Jurnalul Oficial al Uniunii Europene

               L 318/38

         DECIZIA (PESC) 2015/2249 A CONSILIULUI
   din 3 decembrie 2015
   de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 22 iulie 2014, Consiliul a adoptat Decizia 2014/486/PESC (1) privind misiunea Uniunii Europene de consiliere pentru reforma sectorului securității civile în Ucraina (EUAM Ucraina).

               (2)

               La 17 noiembrie 2014, prin Decizia 2014/800/PESC (2), Consiliul a decis să lanseze EUAM Ucraina la 1 decembrie 2014 și să modifice Decizia 2014/486/PESC, astfel încât EUAM Ucraina să dispună de o valoare de referință financiară pentru perioada de până la 30 noiembrie 2015.

               (3)

               Decizia 2014/486/PESC ar trebui să fie modificată pentru a prevedea o valoare de referință financiară pentru perioada cuprinsă între 1 decembrie 2015 și 30 noiembrie 2016.

               (4)

               De asemenea, Decizia 2014/486/PESC ar trebui să fie modificată pentru a prelungi mandatul EUAM Ucraina cu un an,

         ADOPTĂ PREZENTA DECIZIE:
   Articolul 1
   Decizia 2014/486/PESC se modifică după cum urmează:

               1.

               La articolul 14 alineatul (1) se adaugă următorul paragraf:
               „Valoarea de referință financiară destinată acoperirii cheltuielilor aferente EUAM Ucraina în perioada 1 decembrie 2015-30 noiembrie 2016 este de 14 400 000 EUR.”

               2.

               La articolul 19, al doilea paragraf se înlocuiește cu următorul text:
               „Se aplică până la 30 noiembrie 2017.”

         Articolul 2
   Prezenta decizie intră în vigoare la data adoptării.
   Se aplică de la 1 decembrie 2015.

      Adoptată la Bruxelles, 3 decembrie 2015.

            Pentru Consiliu

            Președintele

         F. BRAZ

      (1)  Decizia 2014/486/PESC a Consiliului din 22 iulie 2014 privind misiunea Uniunii Europene de consiliere pentru reforma sectorului securității civile în Ucraina (EUAM Ucraina) (JO L 217, 23.7.2014, p. 42).

      (2)  Decizia 2014/800/PESC a Consiliului din 17 noiembrie 2014 privind lansarea misiunii Uniunii Europene de consiliere pentru reforma sectorului securității civile în Ucraina (EUAM Ucraina) și de modificare a Deciziei 2014/486/PESC (JO L 331, 18.11.2014, p. 24).


title: Decizia 2014/853/PESC a Consiliului din 8 octombrie 2014 privind semnarea și încheierea, în numele Uniunii, a Acordului sub forma unui schimb de scrisori dintre Uniunea Europeană și Republica Mali privind statutul misiunii PSAC a Uniunii Europene în Mali (EUCAP Sahel Mali)

text:
               29.11.2014

               RO

               Jurnalul Oficial al Uniunii Europene

               L 344/1

         DECIZIA 2014/853/PESC A CONSILIULUI
   din 8 octombrie 2014
   privind semnarea și încheierea, în numele Uniunii, a Acordului sub forma unui schimb de scrisori dintre Uniunea Europeană și Republica Mali privind statutul misiunii PSAC a Uniunii Europene în Mali (EUCAP Sahel Mali)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 37, coroborat cu articolul 218 alineatele (5) și (6) din Tratatul privind funcționarea Uniunii Europene,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 15 aprilie 2014, Consiliul a adoptat Decizia 2014/219/PESC (1) privind misiunea PSAC a Uniunii Europene în Mali (EUCAP Sahel Mali).

               (2)

               În urma adoptării, la 15 aprilie 2014, a unei decizii a Consiliului de autorizare a începerii negocierilor, Înaltul Reprezentant al Uniunii pentru afaceri externe și politica de securitate a negociat, în conformitate cu articolul 37 din Tratatul privind Uniunea Europeană, un acord sub forma unui schimb de scrisori între Uniunea Europeană și Republica Mali privind statutul EUCAP Sahel Mali.

               (3)

               Acordul sub forma unui schimb de scrisori ar trebui aprobat,

         ADOPTĂ PREZENTA DECIZIE:
   Articolul 1
   Acordul sub forma unui schimb de scrisori dintre Uniunea Europeană și Republica Mali privind statutul misiunii PSAC a Uniunii Europene în Mali (EUCAP Sahel Mali) se aprobă în numele Uniunii.
   Textul acordului sub forma unui schimb de scrisori este anexat la prezenta decizie.
   Articolul 2
   Președintele Consiliului este autorizat să desemneze persoana împuternicită (persoanele împuternicite) să semneze scrisoarea corespunzătoare prin care Uniunea își asumă obligații.
   Articolul 3
   Prezenta decizie intră în vigoare la data adoptării.

      Adoptată la Luxemburg, 8 octombrie 2014.

            Pentru Consiliu

            Președintele

         M. LUPI

      (1)  Decizia 2014/219/PESC a Consiliului din 15 aprilie 2014 privind misiunea PSAC a Uniunii Europene în Mali (EUCAP Sahel Mali) (JO L 113, 16.4.2014, p. 21).


title: 2008/76/CE: Decizia Consiliului din 21 ianuarie 2008 privind poziția care urmează să fie adoptată de Comunitate în cadrul Consiliului Internațional pentru Cacao în ceea ce privește prelungirea Acordului internațional privind cacaua din 2001

text:
               26.1.2008

               RO

               Jurnalul Oficial al Uniunii Europene

               L 23/27

      DECIZIA CONSILIULUI

   din 21 ianuarie 2008
   privind poziția care urmează să fie adoptată de Comunitate în cadrul Consiliului Internațional pentru Cacao în ceea ce privește prelungirea Acordului internațional privind cacaua din 2001
   (2008/76/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) al doilea paragraf,
   având în vedere propunerea Comisiei (1),
   întrucât:

               (1)

               Acordul internațional privind cacaua din 2001 a fost semnat și încheiat în numele Comunității Europene la 18 noiembrie 2002 prin Decizia 2002/970/CE a Consiliului (2).

               (2)

               În conformitate cu dispozițiile articolului 63 alineatele (1) și (3), Acordul internațional privind cacaua din 2001 urmează să expire la 30 septembrie 2008, în cazul în care nu este prelungit după această dată printr-o decizie a Consiliului Internațional pentru Cacao pentru una sau două perioade care nu depășesc patru ani în total.

               (3)

               Prelungirea acordului este în interesul Comunității Europene.

               (4)

               Trebuie stabilită poziția Comunității Europene în cadrul Consiliului Internațional pentru Cacao,

         DECIDE:
   Articol unic
   Poziția Comunității Europene în cadrul Consiliului Internațional pentru Cacao va fi de a vota în favoarea prelungirii Acordului internațional privind cacaua din 2001, pentru una sau două perioade care nu depășesc patru ani în total, și să notifice această prelungire secretarului general al Organizației Națiunilor Unite.

      Adoptată la Bruxelles, 21 ianuarie 2008.

            Pentru Consiliu

            Președintele

         I. JARC

      (1)  JO C 4, 9.1.2008, p. 6.

      (2)  JO L 342, 17.12.2002, p. 1.


title: Decizia Comisiei din 14 octombrie 2010 privind reactivarea grupului la nivel înalt „CARS 21” pentru competitivitate și creștere durabilă în industria autovehiculelor din Uniunea Europeană

text:
               16.10.2010

               RO

               Jurnalul Oficial al Uniunii Europene

               C 280/32

         DECIZIA COMISIEI
   din 14 octombrie 2010
   privind reactivarea grupului la nivel înalt „CARS 21” pentru competitivitate și creștere durabilă în industria autovehiculelor din Uniunea Europeană
   2010/C 280/08
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               Articolul 173 din tratat trasează Uniunii Europene și statelor membre sarcina de a veghea la asigurarea condițiilor necesare competitivității industriei Uniunii. Articolul 191 din TFUE stipulează faptul că politica Uniunii în domeniul mediului contribuie la promovarea de măsuri de conservare, protecție și ameliorare a calității mediului, precum și de combatere a schimbărilor climatice.

               (2)

               În cadrul politicii industriale a Comisiei, procesul CARS 21 („Un sistem de reglementare competitiv pentru industria autovehiculelor în secolul XXI”), lansat inițial în anul 2005, a formulat recomandări pentru politica pe termen scurt, mediu și lung în cadrul politicii publice de reglementare a industriei autovehiculelor în Uniunea Europeană cu scopul de a ameliora la nivel global competitivitatea și ocuparea forței de muncă și de a sprijini, în același timp, progresele în materie de siguranță și de mediu la prețuri acceptabile pentru consumatori.

               (3)

               În comunicarea sa intitulată „EUROPA 2020 – o strategie europeană pentru creșterea inteligentă, durabilă și favorabilă incluziunii” (1), Comisia prezintă propuneri de modernizare și de decarbonizare a sectorului transporturilor, precum și de promovare a noilor tehnologii, inclusiv a vehiculelor electrice. Inițiativa emblematică intitulată „O politică industrială în epoca mondializării” vizează să pună în aplicare o politică industrială menită să creeze cele mai bune condiții-cadru pentru menținerea și dezvoltarea în Europa a unei baze industriale puternice, competitive și diversificate, precum și să promoveze durabilitatea prin sprijinirea trecerii sectoarelor de producție la utilizarea mai eficientă a energiei și resurselor. Inițiativa emblematică intitulată „O Europă eficientă din punctul de vedere al utilizării resurselor” va sprijini unele măsuri ample de infrastructură, precum implementarea infrastructurii rețelelor pentru mobilitatea electrică, gestionarea inteligentă a traficului și, în special, promovarea noilor tehnologii, inclusiv a vehiculelor electrice și hibride.

               (4)

               În comunicarea Comisiei intitulată „O strategie europeană privind vehiculele ecologice și eficiente din punct de vedere energetic” (2) sunt definite obiectivele, de la cele pe termen scurt până la cele pe termen lung, de a sprijini cercetarea și inovarea, de a găsi soluții în domeniul producerii și distribuirii energiei electrice, de a stimula ocuparea forței de muncă și de a încuraja intrarea pe piață a vehiculelor verzi prin adoptarea acestora de către consumatori.

               (5)

               Prin urmare, este necesar să se instituie un grup de experți în domeniul competitivității și creșterii durabile a industriei autovehiculelor din Uniunea Europeană, bazat pe procesul CARS 21 și să se definească misiunea și structura acestuia.

               (6)

               Grupul ar trebui să contribuie la identificarea strategiilor și măsurilor, transpuse la nivelul Uniunii Europene, la nivel național și de către alte părți interesate, de promovare a competitivității și a creșterii durabile a industriei autovehiculelor din Uniunea Europeană.

               (7)

               Grupul ar trebui alcătuit din reprezentanți ai Parlamentului European, ai Comisiei, ai statelor membre și ai părților interesate relevante din sectorul industrial și societatea civilă, în special din reprezentanți ai consumatorilor, ai sindicatelor și ai organizațiilor neguvernamentale.

               (8)

               Este necesară definirea unor norme privind divulgarea informației de către membrii grupului, fără a aduce atingere normelor Comisiei privind securitatea, astfel cum sunt menționate în anexa la Decizia 2001/844/CE, CECO, Euratom a Comisiei din 29 noiembrie 2001 de modificare a regulamentului său de procedură (3).

               (9)

               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (4).

               (10)

               Este oportun să se stabilească o perioadă de aplicare pentru prezenta decizie. Comisia va examina în timp util oportunitatea unei prelungiri,

         DECIDE:
   Articolul 1
   Grup
   Prin prezenta decizie este reactivat grupul la nivel înalt pentru competitivitatea și creșterea durabilă a industriei autovehiculelor în Uniunea Europeană, denumit în continuare „grupul”, care a funcționat anterior pe bază informală sub denumirea „Un sistem de reglementare competitiv pentru industria autovehiculelor în secolul XXI”.
   Articolul 2
   Misiuni
   Misiunea grupului este de:

               1.

               a sprijini Comisia în probleme legate de competitivitatea și creșterea durabilă a industriei autovehiculelor;

               2.

               a efectua o analiză economică și statistică a factorilor care determină schimbările structurale în industria autovehiculelor, precum și a altor factori care influențează poziția competitivă a industriei autovehiculelor din Uniunea Europeană;

               3.

               a sprijini Comisia la punerea în aplicare a măsurilor de politică definite în strategia EUROPA 2020, în inițiativa emblematică privind o Europă eficientă din punctul de vedere al utilizării resurselor, în inițiativa emblematică privind politica industrială în epoca globalizării și în Comunicarea privind vehiculele curate și cu consum redus de energie [COM(2010) 186], pentru îndeplinirea obiectivului de menținere a unei industrii a autovehiculelor competitive și durabile în Uniunea Europeană;

               4.

               a contribui la asigurarea unei tranziții economice și sociale calme și echilibrate prin anticipare și gestionare proactivă a procesului de restructurare, a necesarului de competențe și calificări corespunzătoare, luând în considerare rezultatele „Parteneriatului european pentru anticiparea schimbărilor din sectorul autovehiculelor”;

               5.

               a formula o serie de recomandări privind politica specifică unui anumit sector, adresate factorilor de decizie la nivelul Uniunii Europene și la nivel național, precum și industriei și organizațiilor din cadrul societății civile;

               6.

               a elabora principii de bună conduită în vederea promovării transparenței în relațiile comerciale și contractuale între părțile care au încheiat acorduri verticale în sectorul autovehiculelor;

               7.

               a oferi consultanță privind unele aspecte specifice legate de punerea în aplicare a Strategiei 2020 a Comisiei pentru o creștere inteligentă, durabilă și favorabilă incluziunii.

         Articolul 3
   Componență – Numirea membrilor
   (1)   Grupul se compune din cel mult 40 de membri.
   (2)   Acești membri sunt persoane desemnate cu titlu personal. Fiecare membru desemnează un reprezentant personal într-un subgrup permanent preparator, denumit în continuare „subgrupul preparator”.
   (3)   Membrii grupului sunt numiți de Comisie dintre părțile interesate de înalt nivel, având competențe și responsabilități în domenii care au legătură cu competitivitatea și creșterea durabilă a industriei autovehiculelor din UE. Compoziția asigură o reprezentare echilibrată a diferitelor părți interesate. Grupul trebuie să cuprindă reprezentanți ai Parlamentului European, ai Comisiei, ai statelor membre, ai actorilor din lanțul de valori economice industriale, ai sindicatelor și ai societății civile (organizații neguvernamentale și consumatori).
   (4)   Membrii sunt numiți pe o perioadă de doi ani. Ei rămân în funcție până la data la care sunt înlocuiți sau până la încheierea mandatului lor. Mandatul acestora poate fi reînnoit.
   (5)   Membrii care nu mai sunt în măsură să contribuie în mod eficient la deliberările grupului, care demisionează sau care nu respectă condițiile prevăzute la articolul 339 din tratat pot fi înlocuiți pe perioada rămasă din mandatul lor.
   (6)   Numele persoanelor desemnate cu titlu personal sunt publicate în registrul grupurilor de experți și alte entități similare ale Comisiei, denumit în continuare „registrul”.
   (7)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 4
   Exploatarea
   (1)   Grupul este prezidat de un reprezentant al Comisiei.
   (2)   Subgrupul preparator pregătește discuțiile, documentele de luare de poziție și consilierea cu privire la măsurile de politică și acțiunile care urmează a fi recomandate de grup. În acest scop, subgrupul preparator lucrează în contact strâns cu serviciile competente ale Comisiei.
   (3)   În afara subgrupului preparator, grupul poate, în acord cu serviciile Comisiei și pe baza unui mandat pe care îl definește, să instituie grupuri de lucru pentru examinarea problemelor specifice legate de misiunile grupului. Aceste grupuri de lucru se desființează de îndată ce își îndeplinesc mandatul.
   (4)   Reprezentantul Comisiei poate invita ad-hoc experți din afara grupului sau observatori, având competențe specifice în legătură cu un subiect de pe ordinea de zi, pentru a participa la activitatea grupului, a subgrupului sau a grupurilor de lucru. În plus, reprezentantul Comisiei poate acorda statutul de observator unor persoane, unor organizații, astfel cum sunt definite în regula nr. 8 alineatul (3) din regulile orizontale aplicabile grupurilor de experți, unor agenții ale UE, precum și unor țări în curs de aderare.
   (5)   Membrii grupurilor de experți și reprezentanții acestora, precum și experții și observatorii invitați trebuie să respecte obligațiile de secret profesional prevăzute în tratate și în normele de implementare a acestora, precum și normele Comisiei privind securitatea raportat la protecția informațiilor clasificate ale UE, stabilite în anexa la Decizia 2001/844/CE, CECO, Euratom a Comisiei. Dacă aceste obligații nu sunt îndeplinite, Comisia poate lua toate măsurile adecvate.
   (6)   Informațiile obținute cu ocazia participării la deliberările sau lucrările grupului sau ale grupurilor ad-hoc sau ale subgrupurilor nu sunt divulgate în cazul în care, în opinia Comisiei, aceste informații se referă la aspecte confidențiale.
   (7)   Întâlnirile grupului, ale subgrupului preparator și ale grupurilor de lucru au loc la unul dintre sediile Comisiei. Comisia asigură serviciile de secretariat. La reuniunile grupului, ale subgrupului preparator și ale grupurilor de lucru pot participa și alți funcționari ai Comisiei care sunt interesați de lucrări.
   (8)   Grupul își stabilește regulamentul de procedură pe baza regulamentului de procedură standard adoptat de Comisie (5).
   (9)   Comisia publică informații relevante despre activitățile desfășurate de grup, fie prin includerea acestora în registru, fie prin intermediul unui link al registrului către un site internet dedicat. Raportul final va fi publicat în cel mai scurt timp posibil după ultima reuniune a grupului.
   Articolul 5
   Cheltuieli aferente ședințelor
   (1)   Participanții la activitățile grupului nu sunt remunerați pentru serviciile prestate.
   (2)   Cheltuielile de călătorie și sejur ale participanților la activitățile grupului sunt rambursate de Comisie în conformitate cu dispozițiile în vigoare în cadrul Comisiei.
   (3)   Respectivele cheltuieli sunt rambursate în limitele creditelor disponibile alocate în cadrul procedurii anuale de alocare a resurselor.
   Articolul 6
   Aplicabilitate
   Prezenta decizie se aplică până la 14 octombrie 2012.

      Adoptată la Bruxelles, 14 octombrie 2010.

            Pentru Comisie

         Antonio TAJANI

            Vicepreședinte

      (1)  COM(2010) 2020.

      (2)  COM(2010) 186.

      (3)  JO L 317, 3.12.2001, p. 1.

      (4)  JO L 8, 12.1.2001, p. 1.

      (5)  JO L 55/61, 5.3.2010, p. 61.


title: 2012/368/UE, Euratom: Decizia Parlamentului European, a Consiliului, a Comisiei, a Curții de Justiție a Uniunii Europene, a Curții de Conturi, a Comitetului Economic și Social European și a Comitetului Regiunilor din 29 iunie 2012 de modificare a Deciziei 2009/496/CE, Euratom privind organizarea și funcționarea Oficiului pentru Publicații al Uniunii Europene

text:
               11.7.2012

               RO

               Jurnalul Oficial al Uniunii Europene

               L 179/15

         DECIZIA PARLAMENTULUI EUROPEAN, A CONSILIULUI, A COMISIEI, A CURȚII DE JUSTIȚIE A UNIUNII EUROPENE, A CURȚII DE CONTURI, A COMITETULUI ECONOMIC ȘI SOCIAL EUROPEAN ȘI A COMITETULUI REGIUNILOR
   din 29 iunie 2012
   de modificare a Deciziei 2009/496/CE, Euratom privind organizarea și funcționarea Oficiului pentru Publicații al Uniunii Europene
   (2012/368/UE, Euratom)
   PARLAMENTUL EUROPEAN,
   CONSILIUL,
   COMISIA EUROPEANĂ,
   CURTEA DE JUSTIȚIE A UNIUNII EUROPENE,
   CURTEA DE CONTURI,
   COMITETUL ECONOMIC ȘI SOCIAL EUROPEAN,
   COMITETUL REGIUNILOR,
   având în vedere Tratatul privind Uniunea Europeană,
   având în vedere Tratatul privind funcționarea Uniunii Europene,
   având în vedere Tratatul de instituire a Comunității Europene a Energiei Atomice,
   întrucât:

               (1)

               Este necesar să se modifice Decizia 2009/496/CE, Euratom a Parlamentului European, a Consiliului, a Comisiei, a Curții de Justiție, a Curții de Conturi, a Comitetului Economic și Social European și a Comitetului Regiunilor din 26 iunie 2009 privind organizarea și funcționarea Oficiului pentru Publicații al Uniunii Europene (1), în vederea adaptării acesteia la dispozițiile tratatelor, astfel cum au fost modificate prin Tratatul de la Lisabona, și, în special, în vederea introducerii Consiliului European ca instituție semnatară.

               (2)

               Comitetul de conducere al Oficiului pentru Publicații a convenit, în cadrul reuniunii sale din 2 iulie 2010, ca Consiliul European să devină o instituție semnatară și, la 14 aprilie 2011, că Decizia 2009/496/CE, Euratom ar trebui, prin urmare, să fie modificată,

         ADOPTĂ PREZENTA DECIZIE:
   Articolul 1
   Decizia 2009/496/CE, Euratom se modifică după cum urmează:

               1.

               Titlul se înlocuiește cu „Decizia Parlamentului European, a Consiliului European, a Consiliului, a Comisiei, a Curții de Justiție a Uniunii Europene, a Curții de Conturi, a Comitetului Economic și Social European și a Comitetului Regiunilor privind organizarea și funcționarea Oficiului pentru Publicații al Uniunii Europene”.

               2.

               Lista instituțiilor și organismelor care au adoptat actul se înlocuiește cu următorul text:
               „PARLAMENTUL EUROPEAN,
               CONSILIUL EUROPEAN,
               CONSILIUL,
               COMISIA EUROPEANĂ,
               CURTEA DE JUSTIȚIE A UNIUNII EUROPENE,
               CURTEA DE CONTURI,
               COMITETUL ECONOMIC ȘI SOCIAL EUROPEAN,
               COMITETUL REGIUNILOR”.

               3.

               La articolul 1 alineatul (1), primul paragraf se înlocuiește cu următorul text:
               „(1)   Oficiul pentru Publicații al Uniunii Europene (denumit în continuare «Oficiul») este un oficiu interinstituțional care are drept obiect de activitate să asigure, în cele mai bune condiții posibile, editarea publicațiilor instituțiilor Uniunii Europene și ale Comunității Europene a Energiei Atomice.”

               4.

               Articolul 4 alineatul (6) se înlocuiește cu următorul text:
               „(6)   Instituțiile pot încheia cu Oficiul acorduri de servicii în scopul stabilirii modalităților de colaborare. Serviciul European de Acțiune Externă poate, de asemenea, să coopereze cu Oficiul și, în acest scop, să încheie un acord de servicii.”

               5.

               Articolul 6 alineatul (1) se înlocuiește cu următorul text:
               „(1)   Se înființează un comitet de conducere în cadrul căruia sunt reprezentate toate instituțiile semnatare. Comitetul de conducere este alcătuit din grefierul Curții de Justiție a Uniunii Europene și din secretarii generali ai celorlalte instituții sau din reprezentanți ai acestora. Banca Centrală Europeană participă la lucrările comitetului de conducere în calitate de observator. Banca Centrală Europeană este reprezentată de secretarul Comitetului său executiv sau de locțiitorul numit al acestuia.”

               6.

               Lista semnatarilor se înlocuiește cu următorul text:
               „Pentru Parlamentul European,
               Pentru Consiliul European,
               Pentru Consiliu,
               Pentru Comisie,
               Pentru Curtea de Justiție a Uniunii Europene,
               Pentru Curtea de Conturi,
               Pentru Comitetul Economic și Social European,
               Pentru Comitetul Regiunilor”.

         Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles și la Luxemburg, 29 iunie 2012.

            Pentru Parlamentul European

            Președintele

         Martin SCHULZ

            Pentru Consiliu

            Președintele

         Villy SØVNDAL

            Pentru Comisie

            Președintele

         José Manuel BARROSO

            Pentru Curtea de Justiție a Uniunii Europene

            Președintele

         Vassilios SKOURIS

            Pentru Curtea de Conturi

         Vítor Manuel da SILVA CALDEIRA

            Președintele

            Președintele Comitetului Economic și Social European

         Staffan NILSSON

            Președinta Comitetului Regiunilor

         Mercedes BRESSO

      (1)  JO L 168, 30.6.2009, p. 41.